Преузето са [www.pravno-informacioni-sistem.rs](http://www.pravno-informacioni-sistem.rs/)

На основу члана 11. став 4. Закона о путевима („Службени гласник РС”, бр. 41/18 и 95/18 – др. закон),

Министар грађевинарства, саобраћаја и инфраструктуре доноси

**ПРАВИЛНИК**

**о садржини и форми извештаја о извршеној контроли и оцени стања јавних путева**

"Службени гласник РС", број 34 од 17. маја 2019.

Члан 1.

Овим правилником прописује се садржина и форма годишњег и петогодишњег извештаја о извршеној контроли и оцени стања јавних путева (у даљем тексту: извештај).

Члан 2.

Поједини изрази употребљени у овом правилнику имају следеће значење:

1) оцена стања јавног пута је свеобухватна провера и техничка оцена стања елемената јавног пута;

2) провера безбедности саобраћаја на путу је независна, формална и систематска провера елемената постојећег пута са аспекта безбедности саобраћаја.

Члан 3.

Управљач јавног пута води годишњи извештај у електронској форми са прегледним табеларним приказом, који садржи следеће податке:

1) ознаку јавног пута;

2) ознаку деонице;

3) стационажу почетка и краја прегледаног одсека јавног пута;

4) врсту коловоза;

5) стање коловоза на свим саобраћајним површинама, паркинг просторима и аутобуским стајалиштима у путном земљишту;

6) стање система за одводњавање;

7) стање банкина, косина насипа и усека, путног земљишта;

8) стање трупа пута (појава слегања, одрона или клизања терена);

9) стање саобраћајне сигнализације и опреме пута;

10) стање путних објеката (мостови, тунели, галерије, потпорни и обложни зидови);

11) стање саобраћајних површина намењених кретању пешака и бициклиста (тротоари, пешачке стазе и бициклистичке стазе у путном земљишту);

12) датум последње грађевинске интервенције и врсту интервенције (редовно одржавање, ургентно одржавање, рехабилитација, реконструкција);

13) описну оцену стања елемената јавног пута из овог става: добро, средње добро, лоше, веома лоше, односно за путне објекте: добро, прихватљиво, неповољно, лоше, веома лоше, опасно.

Управљач општинског пута и улице поред података из става 1. овог члана у извештај уноси и податке о стању саобраћајних површина у зонама школа на општинским путевима и улицима, као и на државним путевима који се поклапају са улицама у насељима.

Члан 4.

Управљач држaвног пута води петогодишњи извештај о извршеној контроли и оцени стања државних путева у форми прегледног табеларног приказа са подацима из члана 3. овог правилника и списком државних путева I реда на којима је извршена провера елемената пута са аспекта безбедности саобраћаја у складу са законом.

Члан 5.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-00047/2019-03

У Београду, 10. маја 2019. године

Министар,

проф. др **Зорана З. Михајловић,** с.р.